**Patek Philippe** on sveitsiläinen kellojen valmistaja. Yhtiön tehdas ja pääkonttori sijaitsevat Geneven lounaispuolella Plan-les-Ouates’ssa. Myyntitoimisto yhtiöllä on Genevessä, Pariisissa ja Lontoossa. Lisäksi yrityksellä on Genevessä museo, jossa esitellään sen toimintaa ja historiaa. Patek Philippe on yksi kolmesta arvostetuimmasta kellovalmistajasta Audemars Piguetin ja Vacheron Constantinin kanssa.

Historiaa
---------

Patek Philippe, alun perin Patek Philippe & Co. on perustettu vuonna 1851. Yhtiön perustajia ovat puolalaissyntyiset Antoine Norbert de Patek ja François Czapek, jotka aloittivat taskukellojen valmistuksen Genevessä vuonna 1839. Ensimmäisen rannekellonsa Patek Philippe valmisti 1868. Sternin suku osti Patek Philippen 1930-luvulla. Yhtiö on edelleen Sternien omistuksessa. Patek Philippe SA:n pääjohtaja on Thierry Stern. Hän on edellisen pääjohtajan, Philippe Sternin, poika.

Patek Philippellä on hallussaan maailmanennätys kalleimmasta koskaan valmistetusta taskukellosta. Sen vuonna 1933 valmistama taskukello myytiin 1999 Sothebyn kansainvälisessä huutokaupassa 11 miljoonalla dollarilla. Kellossa on 24 erilaista toimintoa. Nykyisin kello on nähtävillä Patek Philippen yksityismuseossa Genevessä. Kellon valmistaminen oli vienyt kolme vuotta.

Myös Patek Philippen Grandmaster Chime 6300A-010 on maailman kallein rannekello. Siitä maksettiin Sveitsissä hyväntekeväisyyshuutokaupassa marraskuussa 2019 runsaat 28 miljoonaa euroa. Christie’sin järjestämän huutokaupan tulot lahjoitettiin lihasrappeuman tutkimukseen. Kello tehtiin pelkästään yksi kappale, tätä huutokauppaa varten.

Kellotyypit
-----------

Patek Philippe valmistaa pääasiassa mekaanisia kelloja, jotka ovat käsinvedettäviä tai niin sanottuja automaattikelloja, jotka saavat käyntienergiansa koneiston heilahdusmassan liikkeestä. Patek Philippe valmistaa myös kvartsikoneistoja, joita käytetään pääasiassa pienikokoisemmissa naistenkelloissa.

Patek Philippe valmistaa vuosittain noin 60 000 kelloa. Patek Philippen suhteellisen pienet tuotantomäärät johtuvat korkeasta käsityön määrästä: yhtiö valmistaa kellojen koneistot itse. Myös kellojen viimeistely vie runsaasti aikaa. 80 prosenttia Patek Philippen malleista valmistetaan 18 karaatin (pitoisuus 750/1000) valko-, kelta- tai punakullasta tai platinasta. Mallistoissa on myös teräksisiä kelloja.

Lähteet
-------

* 
* (Arkistoitu – Internet Archive)

### Viitteet

1. 1 2 3  Die Strategie der Verknappung (NZZ:n artikkeli 4.10.2014) *nzz.ch*. Viitattu 20.4.2020. (saksaksi)
2. 1 2 3  Internet-Auszug, Patek Philippe Holding SA (Yhtiön kaupparekisteriote 20.4.2020) *ge.ch*. Viitattu 20.4.2020. (ranskaksi)
3. 1 2 3  Patek Philippe Commands the Future (NYT:n artikkeli 12.1.2020) *nytimes.com*. Viitattu 20.4.2020. (englanniksi)
4. ↑  Patek Philippe key points (Yrityksen esittely verkkosivulla) *patek.com*. Viitattu 20.4.2020. (englanniksi)
5. ↑  The beautiful rooms – three salons, in three iconic cities (Myyntisalonkien esittely yhtiön verkkosivulla) *patek.com*. Viitattu 20.4.2020. (englanniksi)
6. ↑  Patek Philippe Museum (Museon esittely yhtiön verkkosivulla) *patek.com*. Viitattu 20.4.2020. (englanniksi)
7. ↑  Vuorenpää, Joona: *Kellomies*, s. 136. Audemars Piguet. Helsinki: Tammi, 2011. ISBN 978-951-31-6169-9.
8. ↑  Sveitsissä maksettiin rannekellosta maailmanennätyshinta 28 miljoonaa euroa - "se tekee kaikkea muuta paitsi keittää kahvia" *www.iltalehti.fi*. Viitattu 11.11.2019.

Aiheesta muualla
----------------

* Kuvia tai muita tiedostoja aiheesta **Patek Philippe** Wikimedia Commonsissa